ஜூன் மாதம் 7-ம் திகதி ஈரானின் பாராளமன்றத்திலும் புதிய ஈரானின் நிறுவனருமான அயத்துல்லா கொமெய்னியின் கல்லறை மீதும் ஐ எஸ் அமைப்பினர் தற்கொடைத் தாக்குதலை நடத்தியுள்ளனர். சியா இஸ்லாமியர்களின் கோட்டையான ஈரானில் ஒரு தாக்குதல் நடத்த வேண்டும் என்பது பல சுனி இஸ்லாமியத் தீவிரவாத அமைப்புக்களின் கனவாகும். அந்தத் தாக்குதல் அவர்களுக்கு அதிக நிதியை சுனி முஸ்லிம் நன்கொடையாளர்களிடமிருந்து பெற்றுத் தரும். கடந்த முப்பது ஆண்டுகளாக எந்தவித ஆபத்து விளைவிக்கக் கூடிய திவிரவாதத் தாக்குதலுக்கும் உள்ளாகாத ஈரான் இப்போது தாக்குதலுக்கு உள்ளாகியிருப்பது பல தரப்பினரையும் ஆச்சரியப்பட வைத்துள்ளது. ஆனால் இந்தத் தாக்குதலின் பின்னணியில் சவுதி அரேபியாவே இருப்பதாக ஈரானின் படைத்துறையினர் தெரிவித்ததுடன். இதற்குப் பழிவாங்குவோம் எனவும் சூளுரைத்துள்ளனர். இது இரு நாடுகளும் ஒன்றன் மீது ஒன்று தமது கூலிப்படைகள் மூலம் ஒரு தொடர் தாக்குதல் செய்வதற்கு வழிவகுக்கலாம். அது பெரும் போரை நோக்கிச் செல்லலாம்.